Publication: Magyar Közlöny
Issue: MK-2002-34 (Year: 2002, Number: 34)
Era: 1990-2004
Section: a 39/2002. (III. 12.) Korm. rendelethez
Paragraph Index: 334

(50) A csoportmentesítési rendelet 4. cikkének b) pontjában foglalt különösen súlyos korlátozás alól négy kivétel van. Az elsõ kivétel megengedi, hogy a szállító közvetlen vevõinek aktív értékesítéseit egy olyan területre vagy vásárlói csoportra korlátozza, amelyet kizárólagos jelleggel egy másik vevõje részére biztosított, vagy amelyet a szállító saját magának tartott fenn. A terület vagy fogyasztói csoport kizárólagos kijelölésérõl akkor beszélünk, ha a szállító beleegyezik abba, hogy termékeit csak egy forgalmazónak adja el abból a célból, hogy a forgalmazó azt az adott területen vagy meghatározott fogyasztói csoport részére forgalmazza, és a kizárólagos forgalmazó védelemben részesül az õ területén vagy fogyasztói csoportjában a szállító vagy a szállító más, Közösségen belüli vevõi által végrehajtott aktív értékesítéssel szemben. A szállító összekapcsolhatja a kizárólagos területi és a kizárólagos fogyasztói csoportra vonatkozó jogot, például úgy, hogy kizárólagos képviselõt nevez ki egy adott területen található meghatározott fogyasztói csoport tekintetében. A kizárólagosan biztosított területek vagy fogyasztói csoportok védelme azonban nem akadályozhatja az ilyen területen vagy fogyasztói csoportok részére történõ passzív értékesítést. A csoportmentesítési rendelet 4. cikkének b) pontja alkalmazása tekintetében a Bizottság az „aktív” és „passzív” értékesítést a következõképpen értelmezi: — Az „aktív” eladás során aktívan fordulnak az egyedi vásárlóhoz a másik forgalmazó kizárólagos területén vagy kizárólagos fogyasztói csoportján belül, például közvetlen levélmegkeresésben (direct mail) vagy látogatással; ugyanígy minõsül a másik forgalmazó részére kizárólagosan biztosított meghatározott fogyasztói csoport vagy meghatározott terület fogyasztóinak aktív megcélzása olyan médiahirdetés vagy más promóció útján, amely kifejezetten az adott fogyasztói csoportot vagy az adott területen élõ fogyasztókat célozza meg; illetve raktár vagy forgalmazói kirendeltség létesítése a másik forgalmazó kizárólagos területén. — A „passzív” eladás az egyéni vásárlóktól azok felszólítása nélkül érkezõ kérésre adott válasz, ideértve az áruk leszállítását, illetve a szolgáltatások nyújtását az ilyen vásárlók részére. Passzív eladásnak minõsül az olyan általános jellegû hirdetés vagy promóció a médiában vagy az interneten, amely elérheti ugyan a más forgalmazók kizárólagos területein vagy fogyasztói csoportjaiban található vásárlókat, de amely egyben ésszerû eszköze az ilyen területeken vagy fogyasztói csoportokon kívüli vásárlók — például a nem kizárólagos területen vagy a hirdetõ saját területén található fogyasztók — elérésének.

Source: https://magyarkozlony.hu/hivatalos-lapok/fcb938047e20cdc467de40b4e8899d0e94b0eb94/dokumentumok/fbfc3a6ee5981620445686d9f9dac1d23d5f8fe1/letoltes